b'\n_START_ARTICLE_\nHendrick Avercamp\n_START_PARAGRAPH_\nHendrikas Averkampas (ol. Hendrick Avercamp, 1585 m. sausio 25 d. (?), Amsterdamas \xe2\x88\x92 1634 m. gegu\xc5\xbe\xc4\x97s 15 d.(?), Kampenas)\xc2\xa0\xe2\x80\x93 XVII a. prad\xc5\xbeios Nyderland\xc5\xb3 tapytojas-peiza\xc5\xbeistas. Pasi\xc5\xbeym\xc4\x97jo \xe2\x80\x9ema\xc5\xbeojo ledynme\xc4\x8dio\xe2\x80\x9c Olandijos \xc5\xbeiemos peiza\xc5\xbeais.\n_START_SECTION_\nBiografija\n_START_PARAGRAPH_\nHendrikas Averkampas gim\xc4\x97 Amsterdame. Pakrik\xc5\xa1tytas 1585 m. sausio 25 d. Po met\xc5\xb3 jo \xc5\xa1eima persik\xc4\x97l\xc4\x97 \xc4\xaf ma\xc5\xbe\xc4\x85 Kampeno miestel\xc4\xaf prie Zeider Ze \xc4\xaflankos (dabar nebeegzistuojan\xc4\x8dios). Jo t\xc4\x97vas Barentas buvo vaistininkas ir v\xc4\x97liau gydytojas. Motina Beatriks Piters pagimd\xc4\x97 dar 6 vaikus ir 1602 m. per\xc4\x97m\xc4\x97 \xc5\xa1eimos versl\xc4\x85 po t\xc4\x97vo mirties nuo maro. Hendrikas Averkampas mok\xc4\x97si Amsterdame, kur gyveno kartu su dan\xc5\xb3 portretistu Pieter Isaacks (1569 \xe2\x88\x92 1625). 1607 m. jis dokumentuotas tarp Pieter Isaacks inventoriaus pirk\xc4\x97j\xc5\xb3 po to, kai danas tur\xc4\x97jo i\xc5\xa1vykti \xc4\xaf Danij\xc4\x85 pakviestas karaliaus Kristijono IV._NEWLINE_Pagal to meto liudijimus, dailininkas buvo nebylys (tikriausiai kur\xc4\x8dnebylys). Tai minima Pieter Isaacks aukciono dokumentuose. 1622 m. dailininkas minimas pravarde \xe2\x80\x9eNebylusis\xe2\x80\x9c ir pamin\xc4\x97tas nebyliu 1633 m. motinos testamente, kuriame taip pat pamin\xc4\x97ta, kad jis buvo neved\xc4\x99s ir nelaimingas. Amsterdame Averkampas buvo paveiktas to meto miesto peiza\xc5\xbeist\xc5\xb3, kurie propagavo manieristin\xc4\xaf stili\xc5\xb3: Gillis van Coninxloo (1544 \xe2\x88\x92 1607) ir David Vinckboons (1576 \xe2\x88\x92 apie 1632). 1613 m. saus\xc4\xaf Averkampas gr\xc4\xaf\xc5\xbeo \xc4\xaf Kampen\xc4\x85 ir tikriausiai niekuomet i\xc5\xa1 jo nebei\xc5\xa1vyko iki mirties 1634 m. gegu\xc5\xbe\xc4\x97s m\xc4\x97nes\xc4\xaf. Kampene dailininkas gyveno atsiskyr\xc4\x99s nuo to meto Olandijos menin\xc4\x97s aplinkos ir visi\xc5\xa1kai atsid\xc4\x97jo \xc5\xbeiemi\xc5\xa1k\xc5\xb3 peiza\xc5\xbe\xc5\xb3 k\xc5\xabrybai, kuriuose da\xc5\xbeniausiai vaizdavo \xc5\xbemoni\xc5\xb3 grupes, \xc4\x8diu\xc5\xbein\xc4\x97jan\xc4\x8dias ar kitaip leid\xc5\xbeian\xc4\x8dias laik\xc4\x85 ant upi\xc5\xb3 ir \xc4\xaflank\xc5\xb3 ledo. Tok\xc4\xaf peiza\xc5\xbeo vaizdavim\xc4\x85 Nyderland\xc5\xb3 dail\xc4\x97je buvo prad\xc4\x97j\xc4\x99s Piteris Breigelis Vyresnysis. \xc5\xbdinomi keli Averkampo mokiniai: s\xc5\xabn\xc4\x97nas Barent Avercamp (c. 1612 \xe2\x80\x93 1679), Arent Arentsz (1585/1586 \xe2\x80\x93 1635) ir Dirck Hardenstein (1620 \xe2\x80\x93 po 1674).'